Seega tuleb koolitunnis arvestada, et kui õpetaja pakub õpilastele lahendamiseks probleemi, siis ei pruugi see olla probleem iga õpilase jaoks. Kui õpilane ei pea esitatud probleemile vastuse leidmist vajalikuks või ta juba tegelikult teab lahenduskäiku ja lahendusteed, siis ei ole tema meelest tegu  probleemiga. Nii on vajalik sageli lasta õpilastel ise probleeme sõnastada. Seejuures võib lasta neil endil selgitada, miks sõnastatud probleemi lahendamine on väärtuslik. Teisalt võib lahendusteele seada vähem või rohkem takistusi. See tähendab, et probleemilahendamise oskuste arendamise eesmärgil tuleb õpilastele sõltuvalt nende tasemest seada erineval hulgal tingimusi, millele peab lahend vastama.